Tito reageer op afgraderings: ‘Dis pynlik’Die minister van finansies, Tito Mboweni. (Foto: Kopano Tlape/GCIS) Tito Mboweni, die minister van finansies, sê die graderingsagentskappe Moody’s Suid-Afrika en Fitch se besluit om Suid-Afrika se staatskuld nog verder af te gradeer, is pynlik. “Die afgradering sal nie net onmiddellike gevolge vir ons leenkoste inhou nie, maar ook ons ​​fiskale raamwerk beperk. “Dit is dus noodsaaklik dat die regering en sy maatskaplike vennote saamwerk om te verseker dat ons die onskendbaarheid van die fiskale raamwerk behou en broodnodige strukturele ekonomiese hervormings toepas om verdere skade aan ons soewereine gradering te voorkom,” sê die minister in ’n verklaring. Moody’s het Vrydagaand Suid-Afrika se staatskuld twee vlakke onder beleggingsgraad afgradeer en sy vooruitsig negatief behou terwyl Fitch Suid-Afrika se staatskuld nou drie vlakke onder beleggingsgraad het. Hy het ook sy vooruitsig negatief behou. (Argieffoto: Reuters/Reinhard Krause/ANA) Die graderingsagentskap Standard and Poor’s Global Ratings (S&P) het Suid-Afrika se graderings egter onveranderd gehou. Moody’s en Fitch het albei verwys na die ekonomiese skokuitwerking wat die Covid-19-pandemie op die land se skuldlas het. Die regering doen nou ’n dringende beroep op landsburgers om alle veiligheidsmaatreëls en gesondheidsriglyne na te kom om ’n tweede vlaag Covid-19-infeksies in die land te voorkom aangesien dit beduidende nadelige gevolge vir die ekonomie en die regering se planne vir werkskepping sal inhou. Die regering se skuld staan op nagenoeg R4 biljoen (“trillion”) en bestee ongeveer R226 miljard aan rentekoste. “Finansiële druk op die regering weens die pandemie, swak ekonomiese groei, ’n hoë leenrekening asook deurlopende ondersteuning aan finansieel swak staatsondernemings het die openbare finansies verswak en daartoe gelei dat die regering skuld opgebou het,” sê die tesourie. “Die onlangse afgraderings beteken dat Suid-Afrika snelwerkende strategieë moet instel om groei te bevorder, die ophoping van skuld reg te stel en die koste verbonde daaraan te beperk.”